b'\n_START_ARTICLE_\nRideskolen\n_START_PARAGRAPH_\nRideskolen (oprindeligt Den kongelige milit\xc3\xa6re Manege og fra 1867 til 1909 Ride- og Beslagskolen) var den danske h\xc3\xa6rs rideskole.\n_START_SECTION_\nHistorie\n_START_PARAGRAPH_\nDen danske h\xc3\xa6rs rideskole uddannede ridel\xc3\xa6rere og beridere til rytteriet og feltartilleriet. Skolen var oprindeligt knyttet til Den kongelige Veterin\xc3\xa6rskole, der var oprettet 1773. Rideundervisningen ved Veterin\xc3\xa6rskolen tog vistnok sin begyndelse 1772. Som elever af H\xc3\xa6ren indtr\xc3\xa5dte dengang kun underofficerer af rytteriet, fra 1836 tillige underofficerer af artilleriet. F\xc3\xb8rst fra 1856 optog rideskolen eller Manegen, som den kaldtes, officerer, omend enkelte s\xc3\xa5danne tidligere havde f\xc3\xa5et tilladelse til at deltage i undervisningen i veterin\xc3\xa6rfagene. Disse fag, herunder beslag ved Veterin\xc3\xa6rskolens smedje, der blev oprettet 1780, var hovedsagen, og endnu 1851 omfattede rideundervisningen kun to timer hver anden dag. Et af de milit\xc3\xa6re medlemmer af Veterin\xc3\xa6rskolens direktion havde overtilsyn med rideundervisningen, der blev givet af en kgl. berider, men eleverne stod i eet og alt under Veterin\xc3\xa6rskolens forstander. 1834 fik Manegen dog en selvst\xc3\xa6ndigere stilling, idet den i alt, hvad der angik elevernes tjenesteforhold og rideundervisning samt skolens hestemateriel, henlagdes udelukkende under den officer, der havde overtilsynet. 1851 flyttedes eleverne fra Veterin\xc3\xa6rskolen til Staldg\xc3\xa5rden i Prinsens Pal\xc3\xa6, 1853 fik Manegen sin egen forstander, og samme \xc3\xa5r besluttedes det, at den skulle have sin egen kaserne i det tidligere milit\xc3\xa6re kl\xc3\xa6deoplags bygning ved Rysensteens Bastion. 1856 bestemte Krigsministeriet, at der skulle opf\xc3\xb8res en beslagsmedje ved Manegen._NEWLINE_Ved H\xc3\xa6rordningen 1867 fik skolen navnet Ride- og Beslagskolen, hvilket navn ved H\xc3\xa6rloven 1909 \xc3\xa6ndredes til Rideskolen. 1890 flyttedes Rideskolen til en ny kaserne p\xc3\xa5 Kong Georgs Vej p\xc3\xa5 Frederiksberg, hvor de nye bygninger i nybarok stil kunne indvies 1891. De var tegnet af Eugen J\xc3\xb8rgensen. Herfra blev Rideskolen 1923 flyttet til Gr\xc3\xb8nnegades Kaserne i N\xc3\xa6stved, idet Beslagskolen samtidig udskiltes og blev p\xc3\xa5 Frederiksberg._NEWLINE_1924 bestemtes, at Rideskolen skulle have to klasser, yngste og \xc3\xa6ldste. Yngste klasse, eet\xc3\xa5rig med ca. 8 elever, officerer og officianter, uddannede\xc2\xa0\xc2\xbbridel\xc3\xa6rere\xc2\xab. \xc3\x86ldste klasse, to\xc3\xa5rig med ca. 4 elever, officerer og officianter, uddannede\xc2\xa0\xc2\xbbberidere\xc2\xab. Den daglige undervisningstid var da 6-9 timer, og undervisningen omfattede praktiske \xc3\xb8velser og teoretiske l\xc3\xa6refag._NEWLINE_Ved H\xc3\xa6rloven af 1932 blev begge skoler nedlagt og kasernen p\xc3\xa5 Frederiksberg solgt til bryggeriet Stjernen. Komplekset blev senere revet ned.'